  Майя Бывальцева Россиысь тазалыкез утёнъя министрлэн воштӥсез Татьяна Яковлева улосвыламы вуылыкуз Удмуртилэн азинскемезлы но элькунысь тазалыкез утёнлы умой дунъет сётӥз. 31-тӥ толшоре кивалтӥсь со сярысь журналистъёслы вераз. «Удмурт Элькун Россиын но, Приволжск федерал округын но одӥгез устоез. Кулон ӧжытгес. 2016-тӥ арын 11 толэзь ӵоже Россиын шорлыдын со 12,9, нош тӥляд — 12,6. Кыкетӥез — вож нуныослэн кулонзы: Россиын -5,9, тӥляд — 5,2. Лыдпусъёс Россиын сярысь умоесьгес, но милям 85 улосвылъёсмы, вань ляб азинскисьёс но. Удмуртия — умой азинскем улосвыл, соин ик планка вылӥынгес луыны кулэ. Вож нуныослэн кулонзы Удмуртиысь тазалыкез утёнын 3 промиллелэсь ортчемын луыны кулэ ӧвӧл, Европаын сямен ик. Сыӵе ужпум пуктэмын. Ми Удмуртиез Европаысь улосвылэз сямен учимы ке, мон «минусэн ньыль» али пуктысал (улосвылысь тазалыкез утёнлы — ред.), нош Россиысь — «плюсэн ньыль», — вераз со. Татьяна Яковлева пусйиз, элькунын ужасьёсын но югдур урод ӧвӧл шуыса — кызьы шоръёзо ӧнерчиосын, озьы ик эмчиосын, улосвылын удыслэн ваньбуретэз но сокем урод ӧвӧл. Федерал делегацилэн (департаментъёслэн кивалтӥсьёссы, Россиысь тазалыкез утёнъя министерствоысь пӧртэм ӧръёсъя валтӥсь ӧнерчиос, Росздравнадзорлэн но Эм утетъя фондлэн ыстэм муртъёссы) Удмуртие вуылӥзы улосвылысь тазалыкез утёнъя министерстволэсь ужамзэ, эмъюрттэт сётонэз радъямез эскерыны, со матын но ӟечлыко мед луоз шуыса юрттэт сётыны. Кылсярысь, Россиысь тазалыкез утёнъя министрлэн воштӥсез Удмуртилы туберкулёзэз эмъян диспансерез пуктонын юрттэт сётыны оскытӥз. Тегъёс: Тазалык Ижкар Удмуртия Россия Тазалыкезутёнъяминистерство кивалтэт тазалыкезутён  